Александр Солженицын

**Александр Солженицын**,  *Алекса́ндр Иса́евич Солжени́цын*, *11. децембра 1918, Кисловодск, Россия — †3. августа 2008, Москва, Россия — русскый писатель, драматик, публициста, поет, сполоченскый дѣятель, дисидент, лавреат Нобеловой награды (1970). В роках 1974-1994 творив на выгнаню за границями СССР.

## Биография
Отець писателя, Исаак Солженицын, быв офицер царского войска и умер при негодѣ на ловах еще до уроджѣня сына. Мати, Таисия Щербак, была дѣвка заможного украинского газды, в року 1917 оддала ся за Исаака Солженицына, але неодовго в пореволучных непокоях их обыстя было спустошене и перенесла ся в року 1924 з дѣтваком до Ростова, де жыли «невѣроятно тяжко».

### Молоды рокы
В року 1936 закончив школу, а в року 1941 — физико-математичну факулту Ростовску универзиты. В в роках 1941-1945 перебывав во войску, абсолвовав офицерскый курз и дослужив ся на фронтѣ до шаржи капитана, але 9. фебруара 1945 быв арештованый в Восточной Пруссии и засудженый на 8 рокы працовно-поправного лагра и наступне выгнанство за антисовѣтску агитацию. 

### В арештѣ
Лагрову добу перебыв переважно яко задарный фахман в радио и телефонии. В року 1952 была му диагностована раковина, и быв оперованый, успѣшно. По лагру в роках 1953-1956 яко высланый «навѣкы» на выгнанство в аул Кок-Терек Джамбулской области Казахстана, учительовав в середной школѣ и долѣчовав раковину в Ташкентѣ на «оддѣлѣню раковины». В року 1956, в новой добѣ, што пришла по смерти Сталина, были выпущены на волю вшиткы политичны арештанты (статья 58), и вернув ся до России, а в року 6. фебруара 1957 быв регабилитованый Военнов коллегиев Найвысшого суда СССР.

### Родина
В року 1940 оженив ся з Наталиев Решетовсков. Мав з нев двох сынох: Ермолая (1970) и Игната (1972). В року 1972 розвели ся. В року 1973 побрав ся з розведенов Наталиев Свѣтловов (рожд. Великороднов, *1939), з нев мав сына Степана (1973).

### Литературна слава

В року 1959 написав повѣданя *Щ-854 (Еден день едного зека)*, котрое под назвов *Еден день Ивана Денисовича* было напечатане з особной санкции Н. Хрущова в журналѣ «Новый мир» (1962, № 11), редагованом А. Твардовскым. Тота публикация, указуюча реалии сталинизма, принесла автору свѣтову славу, быв поданый кандидатом на Ленинову награду. Але по падѣ Н. Хрущова (октобер  1964) Солженицын став ся объектом атак. В року 1969 быв выгнаный зо Сполку писательох СССР и взятый под дозор державной безпекы. Але по тому, як в року 1970 достав Нобелову награду за литературу, и его публикации дале появляли ся за границьов, быв в року 1974 арештованый, збавленый гражданства и выгощеный за границю.

### Друге пришестя

По падѣ комунистичного зряджѣня в року 1990 декретом Президента СССР было Солженицынови вернуто гражданство, и 27. мая 1994 вернув ся до России, театрално перейшовши цѣлу Россию од Владивостока до Москвы. В року 1997 выбраный академиком РАН. Выступовав з критиков политикы Б. Ельцина, не прияв од него награды, мотивуючи, же не годен прияти награду од влады, што привела Россию до пропасти. По приходѣ ку владѣ В. Путина перестав критиковати политику влады и принимав од ней награды и почести. 12. юна 2007 В. Путин персонално приѣхав до Солженицина, обы му передати Державну награду.

## Перцепция Солженицына
Колегы по перу и критикы были в захватѣ при его первых публикациях. Але по часѣ, по далшых публикациях и их уважном прочитаню поднесло ся немало критикы.  

 

Погляды Солженицина не раз поддавали ся критицѣ. Напримѣр, неточности в опису лагровых реалий, числа жертв комунистичных репресий и др. Его «штудии» истории Жидох в России в книзѣ *Двасто рокы въедно* вызвали активну критику як з боку многых жидовскых публицистох, так и русскых националистох. Статья *Як бы нам зарядити Россию («Как нам обустроить Россию?»)*, в котрой Солженицин учить Украинцьох, як ся мають справовати ку России, подняла бурю критичных голосох на Украинѣ.

## Творба
Хронология:
* 1959 — написав *Еден день Ивана Денисовича*, котрый быв напечатаный в року 1962 — в новембровом выпуску «Нового мира»
* 1963 — в януаровом «Новом мирѣ» напечатаны повѣданя *Матренино обыстя* и *Случай на штанции Кречетовка* 
* 1965-1968 — написав *Архипелаг ГУЛаг* 
* 1966 — закончив повѣсть *Оддѣлѣня раковины* 
* 1967, май — написав отворене писмо Зъѣзду совѣтскых писательох 
* 1968 — закончив роман *Круг первый* 
* 1969, новембер — вылученый зо Сполку писательох СССР
* 1970, октобер — признана му Нобелова награда за литературу 
* 1971 — в Парижу выходить по русскы *Август Четыринадцятого*
* 1973 — в августѣ рукопис романа *Архипелаг ГУЛаг* быв конфишкованый КГБ; в децембрѣ первый том «Архипелага» выходить в Парижу 
* 1974 — одняте му совѣтске гражданство и высланый зоз СССР 
* 1975 — в Парижу выходить *Бодало ся теля з дубом* 
* 1976 — одходить зоз Цюриха в США 
* 1975-1989 — пише *Червене Колесо*, выступать з публицистиков 
* 1990 — публикация статьи *Як бы нам зарядити Россию?* 
* 1993-1994 — пише *Запискы выгнанця*
* 1994, май — вертать ся до России 
* 1998 — публикуе книгу *Россия спустошена*
* 2006 — зачинать выходити 30-томны *Зобраны дѣла* 
* 2007 — ставать ся лавреатом Державной награды

## Жерела и одказы
* Войнович, Владимир: Портрет на фоне мифа. München — Москва: ImWerdenVerlag, 2008. <small>''Доступно онлайн''</small>
* Котельников В.А.: Солженицын. //Русские писатели. ХХ век. Биобиблиографический словарь. Часть 2, М-Я. Под ред. Н. Н. Скатова. М.: «Просвещение», 1998.  Сс. 379-385. <small>''Доступно онлайн''</small>
* Шаповал Ю. І.: Солженіцин Олександр Ісайович. //Енциклопедія історії України : у 10 т. / Смолій В. и др. (ред.). Інститут історії України НАНУ. — К. : Наук. думка, 2012 Т. 9   Сс.. 698-699.
* Александр Солженицын (официалный сайт)

## Референции

Катеґорія:Русскоязычны писателе
Катеґорія:Нобеловы лавреаты з литературы